
În data de 10 martie 2023, în Sala Festivă a Palatului de Justiție, a avut loc dezbaterea Raportului de activitate al Curții de Apel Ploiești pe anul 2022, în cadrul Adunării Generale a judecătorilor acestei instanțe.
Din partea Consiliului Superior al Magistraturii au fost prezenți domnul judecător Liviu Odagiu și domnul judecător Alin Vasile Ene.
Prezentarea în sinteză a datelor statistice a relevat următoarele:
În anul 2022, Curtea de Apel Ploiești s-a situat pe locul 4 în clasamantul național al curților de apel, în funcție de încărcătura efectivă și adiționată pe judecător, iar împreună cu instanțele arondate (cele 3 tribunale și cele 14 judecătorii din circumscripție) s-a plasat pe locul 5 în țară, în funcție de volumul de activitate, fiind devansată în ordine descrescătoare doar de Curtea de Apel București, Curtea de Apel Craiova și Curtea de Apel Cluj.
Curtea de Apel Ploiești și instanțele din circumscripția sa au avut de soluționat în anul 2022 un număr total de 204.127 dosare, din care 51.549 dosare au reprezentat stocul rămas la finalul anului 2021, la care s-au adăugat un număr de 152.578 dosare înregistrate pe parcursul  anului 2022, înregistrându-se o ușoară creștere de 2,52% față de anul 2021.
Din totalul acestor dosare au fost soluționate în anul 2022 de Curtea de Apel Ploiești și instanțele din raza sa teritorială, un număr de 148.062 dosare, în creștere puțin semnificativă  cu 0,34%  față de anul precedent.
În cadrul  Curții de Apel Ploiești (fără a se avea în vedere și instanțele arondate) volumul de activitate  în anul 2022 a fost de 12.719 cauze, fiind înregistrată o ușoară scădere cu 5,14%  față de anul 2021 (generată de ușoara scădere la nivelul secțiilor non-penale ale Curții, în timp ce la nivelul secției penale s-a evidențiat o creștere de 15,53%).
În privința încărcăturii pe judecător, Curtea de Apel Ploiești s-a situat în anul 2022 peste media națională, având în vedere faptul că a funcționat cu un grad mediu de ocupare a posturilor de 82,98 % din totalul schemei prevăzute pentru judecători.
Din punct de vedere calitativ,  Curtea de Apel Ploiești a înregistrat o performanță semnificativă în anul 2022, reușind să optimizeze indicatorul statistic “Rata de  soluționare a cauzelor”  de la valoarea “satisfăcător” (așa cum se obținuse în anul 2021), la valoarea “foarte eficient” la finele anului 2022.
De asemenea,  s-a înregistrat la sfârșitul anului 2021 scăderea indicelui de casare, ceea ce denotă creșterea calității actului de justiție realizat de întreg corpul de magistrați care  activează în cadrul Curții de Apel Ploiești, prin  pronunțarea unor soluții menținute, în marea lor majoritate de către Înalta Curte de Casație și Justiție.
Astfel, prin cumularea tuturor indicatorilor statistici, la nivelul anului 2022 s-a obținut ca rezultantă de eficiență, la Curtea de Apel Ploiești, calificativul “foarte eficient”, ceea ce a avut drept consecință situarea Curții de Apel Ploiești în topul celor mai eficiente curți  de apel  din țară,  alături de cele din Galați, Suceava și Timișoara.
Pentru obținerea acestor rezultate, pe întreg parcursul anului 2022, magistrații și personalul auxiliar de specialitate și cel conex de la nivelul Curții de Apel Ploiești  și instanțelor arondate au depus eforturi substanțiale pentru a asigura un act de justiție la un standard  calitativ cât mai ridicat, în condițiile în care s-a înregistrat un deficit de 99 de posturi de judecător vacante (la nivelul a două tribunale – Prahova și  Buzău,  situația posturilor vacante fiind chiar dramatică), iar în privința posturilor de personal auxiliar de specialitate și conex, deși schemele prevăzute  sunt aproape integral ocupate, totuși acestea nu au mai fost de mulți ani adaptate și actualizate volumului de activitate specific fiecărei instanțe.


 


PURTĂTOR DE CUVÂNT,
Judecător Georgiana Iorguță

